KIRJALLINEN KYSYMYS E-0733/01 esittäjä(t): Roy Perry (PPE-DE) komissiolle. Työllisyyden ja koulutuksen vertaileva arviointi.



Virallinen lehti nro 340 E , 04/12/2001 s. 0078 - 0079



KIRJALLINEN KYSYMYS E-0733/01 esittäjä(t): Roy Perry (PPE-DE) komissiolle (9. maaliskuuta 2001) Aihe: Työllisyyden ja koulutuksen vertaileva arviointi Vuoden 2000 Lissabonin Eurooppa-neuvosto pyysi neuvostoa ja komissiota parantamaan työllistyvyyttä ja vähentämään osaamisen puutteita; tuomaan elinikäinen oppiminen entistä vahvemmin esille Euroopan sosiaalisen mallin yhtenä perustekijänä; lisäämään työpaikkoja niillä palvelualoilla, henkilöpalvelut mukaan lukien, joilla ilmenee merkittävää vajetta; ja edistämään kaikkia yhtäläisiin mahdollisuuksiin liittyviä näkökohtia. Mihin toimiin on ryhdytty kunkin neljän tavoitteen huomioon ottamiseksi ja mitä vertailevia arviointeja on mahdollisesti tehty? Anna Diamantopouloun komission puolesta antama vastaus (6. kesäkuuta 2001) Komissio tarkasteli Lissabonin Eurooppa-neuvoston jälkeistä kokonaiskehitystä kertomuksessaan, joka laadittiin Tukholman Eurooppa-neuvostoa varten (23.-24. maaliskuuta 2001)(1). Arvoisan parlamentin jäsenen mainitsemaan neljään tavoitteeseen pyritään Euroopan työllisyysstrategian sekä eEurope-toimintasuunnitelman ja siihen kuuluvan eLearning-toimintasuunnitelman avulla. Nämä tavoitteet sisältyvät työllisyyspolitiikan suuntaviivoihin vuodeksi 2001(2), joissa on asetettu tarpeen mukaan joko erityiset Euroopan laajuiset tai kansalliset tavoitteet. Jäsenvaltiot ottavat työllisyyspolitiikan suuntaviivat huomioon omissa työllisyyspolitiikoissaan, ja tuloksia esitellään vuoden 2001 yhteisessä työllisyysraportissa, joka perustuu jäsenmaiden toukokuuhun 2001 mennessä laatimien kansallisten toimintasuunnitelmien tarkasteluun. Euroopan sosiaalirahasto (ESR) on yhteisön tärkein väline Euroopan työllisyysstrategian ja siten myös näiden tavoitteiden tukemisessa. Lisäksi parlamentin jäsentä pyydetään kiinnittämään huomiota seuraaviin aloitteisiin, jotka täydentävät edellä mainittuja suuntaviivoja Lissabonissa asetettujen tavoitteiden seurannassa: - Edellä mainittu komission Tukholman Eurooppa-neuvostolle osoittama tiedonanto asettaa yhdeksi kymmenestä tärkeimmästä poliittisesta toiminta-alasta kaikille avoimien uusien eurooppalaisten työmarkkinoiden luomisen vuoteen 2005 mennessä. Tätä tavoitetta tukee laajempi tiedonanto(3), jossa määritellään, millä alueilla kehitystä tarvitaan, ja jossa ehdotetaan taitoja ja liikkuvuutta käsittelevän korkean tason työryhmän perustamista. Komissio ehdottaa työryhmän kertomuksen perusteella uusien eurooppalaisten työmarkkinoiden toimintasuunnitelmaa ennen keväällä 2002 kokoontuvaa Eurooppa-neuvostoa. - Neuvosto hyväksyi 12. helmikuuta 2001(4) koulutusjärjestelmien konkreettisia tulevia tavoitteita käsittelevän kertomuksen, joka annettiin Tukholman Eurooppa-neuvostolle. Neuvostoa pyydettiin esittämään yhdessä komission kanssa kevään 2002 Eurooppa-neuvostolle kertomus, joka sisältäisi yksityiskohtaisen työohjelman koulutusjärjestelmiä koskevien tavoitteiden seurannalle. Indikaattorit ja vertailevat arvioinnit tulevat olemaan seurannan keskeisiä elementtejä. - Työllisyyttä ja koulutusta koskevia kysymyksiä käsitellään myös eEurope-toimintasuunnitelmassa, joka hyväksyttiin Feiran Eurooppa-neuvostossa kesäkuussa 2000. eEurope-toimintasuunnitelman päätavoite tällä alalla on pienentää tieto- ja viestintätekniikan osaamisessa olevaa kuilua, taata työntekijöille heidän tarvitsemansa taidot ja varmistaa, että kaikki pääsevät osallisiksi tietoon perustuvasta taloudesta. - eEurope-toimintasuunnitelman tavoitteiden seuranta perustuu kansallista edistymistä vertaileviin arviointeihin tiettyjen, muun muassa koulutusta koskevien vertailuindikaattorien avulla, jotka neuvosto hyväksyi 30. marraskuuta 2000(5). Työskentelyä tietotaloudessa ja kaikkien mahdollisuutta osallistua tietotalouteen kuvaillaan muun muassa seuraavilla indikaattoreilla: (vähintään) peruskoulutuksen tietotekniikassa saaneen työvoiman osuus prosentteina, korkeakouluopetusta tieto- ja viestintätekniikassa antavien oppilaitosten ja niissä loppututkinnon suorittaneiden määrä, etätyötä tekevän työvoiman osuus prosentteina ja julkisten Internet-liityntäpisteiden määrä 1000 asukasta kohti. - Korkean tason asiantuntijaryhmä ESDIS (tietoyhteiskunnan sosiaalinen ja työllisyyteen liittyvä ulottuvuus) on laatinut vertailevia arviointeja koskevan raportin, joka perustui työllisyysstrategioita tietoyhteiskunnassa käsitelleeseen raporttiin(6). Aineistona käytettiin jäsenvaltioiden antamia tietoja sekä Eurobarometrin tietotekniikkaa ja työskentelyä koskevan selvityksen tietoja (tulokset marraskuulta 2000), jotta voitaisiin arvioida tarkemmin tietoyhteiskunnan vaikutusta työpaikkoihin ja jotta asiantuntijaryhmä voisi toteuttaa eEurope-toimintasuunnitelman mukaisia toimeksiantojaan. - Lisäksi Euroopan komissio hyväksyi 28. maaliskuuta 2001 erityisen toimintasuunnitelman, eLearning: Katse huomispäivän koulutukseen(7), varmistaakseen, että eEurope-toimintasuunnitelma etenee koulutuksen alalla. - Elinikäistä oppimista käsittelevä muistio(8) käynnisti kuulemismenettelyn, johon osallistuvat jäsenvaltioiden ja yhteisön tasolla sosiaaliset toimijat, viranomaiset, koulutuspalveluiden ja muiden palvelujen tuottajat sekä kansalaiset. Komissio laatii vuoden 2001 jälkipuoliskolla tulosten perusteella toimintasuunnitelman, joka käsittää myös indikaattoreiden ja vertailevien arviointien kehittämisen. - Naisten ja miesten tasa-arvoon liittyvää yhteisön strategiaa koskeva uusi toimintaohjelma (2001-2005) on nyt alkanut, ja vuosina 2001-2002 ensisijaisena tavoitteena on samapalkkaisuus(9). (1) Komission tiedonanto Euroopan unionin mahdollisuuksien hyödyntäminen: Lissabonin strategian lujittaminen ja laajentaminen KOM(2001) 79 lopullinen. (2) Neuvoston päätös 2001/63/EY, 19. tammikuuta 2001 - EYVL L 22, 24.1.2001. (3) KOM(2001) 116 lopullinen. (4) Press 46 - Nro 5927/01. (5) Ks. puheenjohtajavaltio Ranskan ilmoitusta osoitteessa: http://europa.eu.int/comm/information_society/eeurope/documentation/update/index_en.htm. (6) SEC(2001) 222 (http://europa.eu.int/comm/employment_social/soc-dial/info_soc/esdis/index.htm). (7) Komission tiedonanto eLearning-toimintasuunnitelma - Katse huomispäivän koulutukseen KOM(2001) 172 lopullinen. (8) Komission sisäinen valmisteluasiakirja - SEC(2000) 1832. (9) Neuvoston päätös 2001/51/EY, 20. joulukuuta 2000 - EYVL L 17, 19.1.2001.